
P R O J E K T V E N D I M
Nr. ______, datë ____. ____ . 2026
PËR
   MIRATIMIN E METODAVE DHE PROCEDURAVE PËR SIGURIMIN E GARANCIVE FINANCIARE PËR KOMPENSIMIN E NJË DËMI TË MUNDSHËM NDAJ MJEDISIT APO PËR ELIMINIMIN E NJË KËRCËNIMI TË PASHMANGSHËM PËR DËME NË MJEDIS. [footnoteRef:1] [1:  Ky vendim synon të bëjë përafrimin e pjesshëm të Direktivës 2004/35/EC të Parlamentit Evropian dhe të Këshillit, datë 21 prill 2004, “për përgjegjësinë mjedisore në lidhje me parandalimin dhe riparimin e dëmit mjedisor” (OJ L 143, 30.4.2004, f. 56) (CELEX 32004L0035), e ndryshuar nga Direktiva 2006/21/EC e Parlamentit Evropian dhe e Këshillit, datë 15 mars 2006 (OJ L 102, f. 15, 11.4.2006) (CELEX 32006L0021); Direktiva 2009/31/EC e Parlamentit Evropian dhe e Këshillit, datë 23 prill 2009 (OJ L 140, f. 114, 5.6.2009) (CELEX 32009L0031); Direktiva 2013/30/EU e Parlamentit Evropian dhe e Këshillit, datë 12 qershor 2013 (OJ L 178, f. 66, 28.6.2013) (CELEX 32013L0030); Rregullorja (BE) 2019/1010 e Parlamentit Evropian dhe e Këshillit, datë 5 qershor 2019 (OJ L 170, f. 115, 25.6.2019) (CELEX 32019R1010) dhe e korrigjuar nga Corrigendum, OJ L 90016, 10.1.2025, f. 1 (2004/35/EC) (CELEX 32004L0035R(01)).
] 


Në mbështetje të nenit 100 të Kushtetutës dhe të pikës 2 të nenit 53 të ligjit nr. 10 431, datë 9.6.2011, “Për mbrojtjen e mjedisit”, të ndryshuar, me propozimin e ministrit të Mjedisit, Këshilli i Ministrave
V E N D O S I:
KREU I
DISPOZITA TË PËRGJITHSHME

Neni 1
Objekti
1. Ky vendim përcakton metodat dhe procedurat për sigurimin, nëpërmjet garancisë bankare ose kontratës së sigurimit, të fondeve të nevojshme që operatori duhet të vërë paraprakisht në dispozicion për kompensimin e një dëmi të mundshëm në mjedis ose për eliminimin e një kërcënimi të pashmangshëm për dëme në mjedis.
2.  Ky vendim rregullon:
a) format e pranueshme të garancisë financiare dhe kushtet minimale të tyre;
b) metodën dhe procedurën për përcaktimin e vlerës së garancisë financiare;
c) paraqitjen, pranimin, vlefshmërinë, rinovimin, rishikimin dhe ekzekutimin e garancisë financiare.
3.  Garancia financiare siguron përmbushjen e detyrimeve financiare të operatorit sipas neneve 50 deri në 53 të ligjit nr. 10 431, datë 9.6.2011, “Për mbrojtjen e mjedisit”, të ndryshuar, pa zëvendësuar detyrimin parësor të operatorit për marrjen e masave parandaluese dhe rehabilituese.
Neni 2
Fusha e zbatimit
1.  Ky vendim zbatohet për çdo operator që kryen cilëndo nga veprimtaritë e përfshira në listën e miratuar me vendim të Këshillit të Ministrave në zbatim të shkronjës “a” të pikës 3 të nenit 50 të ligjit nr. 10 431, datë 9.6.2011, “Për mbrojtjen e mjedisit”, të ndryshuar.
2. Detyrimi sipas pikës 1 të këtij neni lind nga përfshirja e veprimtarisë në listën e sipërpërmendur dhe nuk kushtëzohet nga një klasifikim tjetër i operatorit ose i veprimtarisë sipas nivelit të rrezikut.
3.  Ky vendim nuk krijon detyrim për garanci financiare për operatorët që kryejnë veprimtari jashtë listës së përmendur në pikën 1 të këtij neni, pa cenuar përgjegjësinë e tyre sipas shkronjës “b” të pikës 2 të nenit 50 të ligjit nr. 10 431, datë 9.6.2011, “Për mbrojtjen e mjedisit”, të ndryshuar.
4.  Detyrimet për garanci financiare të parashikuara nga legjislacioni sektorial zbatohen krahas këtij vendimi, sipas rregullave të nenit 15 të tij.

Neni 3
Përkufizimet
1.  Në këtë vendim termat e mëposhtëm kanë këto kuptime:
a)  “garanci financiare” është çdo marrëveshje e zbatueshme ligjërisht, që plotëson kërkesat e këtij vendimi;
b)  “ofrues i garancisë financiare” është banka, dega e bankës së huaj, shoqëria e sigurimit ose dega e shoqërisë së huaj të sigurimit, e licencuar ose e autorizuar për ushtrimin e veprimtarisë përkatëse në Republikën e Shqipërisë;
c)  “garanci financiare sektoriale” është garancia e vendosur për të njëjtin operator dhe veprimtari në zbatim të legjislacionit të posaçëm;
ç)  “vlera e garancisë financiare” është shuma e përcaktuar nga AKM-ja, sipas nenit 8 të këtij vendimi.
d)   “Kosto” janë kostot e justifikuara nga nevoja për të siguruar zbatimin e duhur dhe efektiv të këtij vendimi, duke përfshirë kostot e vlerësimit të dëmit mjedisor, të kërcënimit të drejtpërdrejtë për një dëm të tillë dhe të alternativave të veprimit, si dhe kostot administrative, ligjore dhe të zbatimit, kostot e mbledhjes së të dhënave dhe kostot e tjera të përgjithshme, si dhe kostot e monitorimit dhe të mbikëqyrjes.
dh) “sigurimi i përgjegjësisë mjedisore” nënkupton një policë sigurimi që mbulon kostot e masave parandaluese, rehabilituese dhe të kompesimit të dëmit në mjedis, sipas legjislacionit në fuqi për mbrojtjen e mjedisit. 
e) “garanci bankare” do të thotë një angazhim me shkrim nga një bankë ose institucion financiar për të paguar, me kërkesë të autoritetit kompetent, shuma të përcaktuara për të mbuluar kostot e përgjegjësisë mjedisore, në varësi të kushteve të rëna dakord.
2.  Termat e tjerë të përdorur në këtë vendim kanë kuptimin e përcaktuar në ligjin nr. 10 431, datë 9.6.2011, “Për mbrojtjen e mjedisit”, të ndryshuar, dhe në legjislacionin në fuqi për veprimtarinë bankare dhe të sigurimit.

KREU II
GARANCIA FINANCIARE
Neni 4
Detyrimi për garancinë financiare
1. Detyrimi për sigurimin e garancisë financiare lind për çdo operator që kryen një nga veprimtaritë e parashikuara në pikën 1 të nenit 2 të këtij vendimi.
2. Operatori siguron një garanci financiare të vlefshme përpara fillimit të veprimtarisë dhe e mban atë pa ndërprerje gjatë gjithë periudhës së përcaktuar në nenin 11 të këtij vendimi dhe në përputhje me kushtet e përcaktuara në këtë vendim.
3.  Garancia financiare identifikon operatorin, veprimtarinë dhe vendndodhjen që mbulon. Ajo mund të mbulojë më shumë se një veprimtari ose vendndodhje vetëm kur vlera e miratuar për secilën prej tyre është e dallueshme dhe mbulimi i njërës nuk cënon mbulimin e tjetrës.
4.  Të gjitha shpenzimet për sigurimin dhe mbajtjen e garancisë financiare përballohen nga operatori.
5. Vlera e garancisë financiare nuk përbën kufi të përgjegjësisë së operatorit. Operatori mbetet përgjegjës për çdo shumë që tejkalon vlerën e saj.
6.  AKM-ja njofton operatorin për detyrimin e vendosjes së garancisë financiare, vlerën e saj dhe afatin për paraqitjen e saj, në përputhje me nenin 9 të këtij vendimi.

Neni 5
Format e garancisë financiare
1.  Detyrimi për garancinë financiare përmbushet me:
a)  garanci bankare të parevokueshme, të pakushtëzuar dhe të pagueshme me kërkesën e parë me shkrim të AKM-së, të lëshuar nga një bankë ose degë e bankës së huaj e licencuar nga Banka e Shqipërisë; ose
b)  kontratë sigurimi që mbulon përgjegjësinë për dëmin në mjedis dhe kostot e përcaktuara në nenin 7 të këtij vendimi, të lidhur me një shoqëri sigurimi ose degë të shoqërisë së huaj të sigurimit, të licencuar ose të autorizuar nga Autoriteti i Mbikëqyrjes Financiare për klasën përkatëse të sigurimit.
2.  Operatori mund të përdorë një kombinim të formave të parashikuara në pikën 1 të këtij neni, me kusht që vlera e përbashkët dhe mbulimi i tyre të plotësojnë tërësisht kërkesat e këtij vendimi.
3.  AKM-ja verifikon licencimin ose autorizimin e ofruesit të garancisë financiare në regjistrat zyrtarë të Bankës së Shqipërisë ose të Autoritetit të Mbikëqyrjes Financiare. Ky verifikim nuk cënon kompetencat mbikëqyrëse të këtyre autoriteteve.
Neni 6
Kushtet minimale të garancisë financiare
1.  Garancia financiare përmban, të paktën:
a)  të dhënat identifikuese të operatorit, veprimtarisë dhe vendndodhjes së mbuluar;
b)  AKM-në si përfituese të garancisë bankare ose të drejtën kontraktore të AKM-së për të kërkuar pagesën e kostove që ajo përballon sipas ligjit, në rastin e kontratës së sigurimit;
c)  vlerën e garancisë financiare, monedhën dhe periudhën e vlefshmërisë;
ç)  ngjarjet, masat dhe kostot e mbuluara, në përputhje me nenin 7 të këtij vendimi;
d)  procedurën e kërkesës për pagesë dhe dokumentet që e shoqërojnë atë;
dh)  detyrimin e ofruesit për të njoftuar AKM-në dhe operatorin jo më pak se 90 ditë përpara çdo përfundimi, mosrinovimi, anulimi ose uljeje të mbulimit, kur një veprim i tillë lejohet nga ligji;
e)  përcaktimin se falimentimi, paaftësia paguese, pushimi i veprimtarisë ose humbja e lejes nga operatori nuk shuan detyrimet e ofruesit për ngjarjet e mbuluara gjatë periudhës së vlefshmërisë së garancisë;
ë)  zbatimin e legjislacionit shqiptar dhe juridiksionin e gjykatave shqiptare.
2.  Çdo pjesë e zbritshme, bashkësigurim ose kufizim tjetër kontraktor përballohet nga operatori dhe nuk ul shumën që duhet të jetë e disponueshme për përmbushjen e detyrimeve sipas këtij vendimi.
3.  Garancia financiare nuk pranohet kur përmban përjashtime ose kushte që bien ndesh me ligjin nr. 10 431, datë 9.6.2011, “Për mbrojtjen e mjedisit”, të ndryshuar, ose që e bëjnë të pamundur mbulimin e detyrimeve të përcaktuara në nenin 7 të këtij vendimi.
Neni 7
Kostot e mbuluara
1.  Brenda vlerës së miratuar, garancia financiare mbulon kostot e nevojshme dhe të arsyeshme për:
a)  vlerësimin e kërcënimit dhe të dëmit në mjedis, si dhe përcaktimin e masave të nevojshme;
b) masat parandaluese për eliminimin ose kufizimin e një kërcënimi të drejtpërdrejtë për dëme në mjedis;
c)  kontrollin, ruajtjen, eliminimin ose menaxhimin tjetër të faktorëve që kanë shkaktuar dëmin, me qëllim kufizimin ose parandalimin e dëmeve të mëtejshme;
ç)  masat rehabilituese të përcaktuara ose të miratuara nga AKM-ja;
d) kompensimin e dëmit në mjedis, kur rehabilitimi dhe kthimi i mjedisit në gjendjen e mëparshme është i pamundur, sipas nenit 52 të ligjit nr. 10 431, datë 9.6.2011, “Për mbrojtjen e mjedisit”, të ndryshuar;
dh)  zbatimin e masave nga AKM-ja ose nga një person i tretë i caktuar prej saj, kur operatori nuk i merr masat sipas ligjit.
2. Garancia financiare nuk mbulon gjobat, masat ndëshkuese administrative, kostot e zakonshme të ushtrimit të veprimtarisë ose kërkesat private për dëme ndaj personit apo pronës që nuk përbëjnë dëm në mjedis sipas ligjit nr. 10 431, datë 9.6.2011, “Për mbrojtjen e mjedisit”, të ndryshuar.
Neni 8
Metoda për përcaktimin e vlerës
1.  Vlera e garancisë financiare përcaktohet për çdo operator, veprimtari dhe vendndodhje nga AKM-ja në përputhje me kriteret dhe metodologjinë e parashikuar në këtë vendim.
2.  Për përcaktimin e vlerës, operatori paraqet vlerësimin e rrezikut dhe preventivin e kostove, të hartuara në përputhje me:
a)  kriteret e miratuara me vendim të Këshillit të Ministrave në zbatim të shkronjës “b” të pikës 3 të nenit 50 të ligjit nr. 10 431, datë 9.6.2011, “Për mbrojtjen e mjedisit”, të ndryshuar;
b)  masat për rehabilitimin e mjedisit të dëmtuar, të miratuara nga ministri në zbatim të shkronjës “a” të pikës 4 të nenit 50 të po atij ligji;
c)  metodën për specifikimin e shpenzimeve për përcaktimin dhe eliminimin e kërcënimit dhe të dëmit, të miratuar nga ministri në zbatim të shkronjës “b” të pikës 4 të nenit 50 të po atij ligji.
3.  Vlerësimi merr parasysh, sipas rastit, natyrën dhe shkallën e veprimtarisë, teknologjinë, llojin dhe sasinë e substancave ose mbetjeve, rrugët e mundshme të përhapjes, gjendjen fillestare dhe ndjeshmërinë e mjedisit pritës, masat parandaluese ekzistuese, historikun e incidenteve dhe kostot e zbatimit të masave nga një person i tretë.
4.  Vlera e garancisë financiare nuk mund të jetë më e ulët se kostoja e plotë e vlerësuar e masave dhe e kompensimit që mund të kërkohen njëkohësisht për skenarin më të rëndë të parashikueshëm në mënyrë të arsyeshme, pa llogaritur dy herë të njëjtën kosto.
5.  Madhësia, forma juridike ose gjendja financiare e operatorit nuk përbën shkak për uljen e vlerës së nevojshme sipas pikës 4 të këtij neni.
KREU III
PROCEDURA E PËRCAKTIMIT, PRANIMIT DHE RISHIKIMIT
Neni 9
Përcaktimi i vlerës nga AKM-ja
1.  Operatori i paraqet AKM-së dokumentacionin e përcaktuar në pikën 2 të nenit 8 të këtij vendimi përpara fillimit të veprimtarisë dhe sa herë që lind një nga rastet e rishikimit sipas nenit 12.
2.  AKM-ja shqyrton dokumentacionin, mund të kërkojë plotësime, të kryejë verifikim në vend dhe të përdorë të dhënat që disponohen nga leja e mjedisit, vlerësimi i ndikimit në mjedis, monitorimi, inspektimi dhe regjistrat publikë.
3.  Brenda 30 ditëve nga marrja e dokumentacionit të plotë, AKM-ja përcakton, me vendim të arsyetuar, vlerën, mbulimin, kohëzgjatjen dhe afatin për paraqitjen e garancisë financiare.
4.  Vendimi i AKM-së i njoftohet operatorit sipas Kodit të Procedurave Administrative. Ndaj tij mund të ushtrohen mjetet e ankimit të parashikuara nga legjislacioni në fuqi.
Neni 10
Paraqitja dhe pranimi i garancisë financiare
1.  Operatori paraqet pranë AKM-së, brenda afatit të caktuar në vendimin sipas nenit 9 të këtij vendimi:
a)  origjinalin ose dokumentin elektronik të nënshkruar në mënyrë të vlefshme të garancisë financiare;
b)  provën e pagesës së primit, kur zbatohet, dhe çdo dokument tjetër që provon hyrjen në fuqi të mbulimit;
c)  të dhënat e kontaktit të ofruesit të garancisë financiare;
ç)  tabelën që lidh secilën kosto të miratuar me mbulimin përkatës të instrumentit, kur përdoret një kombinim garancish.
d) çdo dokumentacion mbështetës të kërkuar nga AKM.
2.  AKM-ja, brenda 20 ditëve nga marrja e dokumentacionit të plotë, verifikon përputhjen me vendimin për përcaktimin e vlerës dhe me kërkesat e neneve 5 deri në 7 të këtij vendimi.
3.  Pranimi i garancisë financiare bëhet me shkrim. Heshtja e AKM-së nuk konsiderohet pranim.
4.  Kur garancia financiare nuk plotëson kërkesat, AKM-ja njofton operatorin për mangësitë dhe cakton një afat të arsyeshëm për plotësimin ose zëvendësimin e saj, pa cenuar detyrimin për ta siguruar atë përpara fillimit të veprimtarisë.

Neni 11
Vlefshmëria dhe vazhdimësia
1. Garancia financiare mbahet e vlefshme pa ndërprerje gjatë ushtrimit të veprimtarisë dhe pas përfundimit ose mbylljes së saj, për periudhën që AKM-ja përcakton me vendim të arsyetuar, duke u bazuar në rrezikun e mbetur, masat rehabilituese dhe detyrimet pas mbylljes sipas legjislacionit sektorial.
2. Operatori paraqet garancinë e rinovuar ose zëvendësuese jo më vonë se 60 ditë përpara mbarimit të afatit të garancisë ekzistuese.
3.  Asnjë ulje e vlerës, kufizim i mbulimit, anulim ose zëvendësim nuk prodhon efekt për qëllimet e këtij vendimi pa pranimin paraprak me shkrim të AKM-së dhe pa hyrjen në fuqi të mbulimit zëvendësues.
4.  Garancia financiare lirohet vetëm me vendim të arsyetuar të AKM-së, pasi të jetë verifikuar se nuk ekziston një kërcënim i drejtpërdrejtë dhe se janë përmbushur të gjitha detyrimet parandaluese, rehabilituese dhe të kompensimit të mbuluara prej saj.
Neni 12
Rishikimi i vlerës dhe i mbulimit
1.  Operatori i paraqet AKM-së, një herë në vit, konfirmimin e vlefshmërisë së garancisë financiare dhe të dhënat për çdo ndryshim të rrezikut ose të kostove.
2.  Vlera dhe mbulimi rishikohen edhe kur:
a)  ndryshon veprimtaria, teknologjia, kapaciteti, lloji ose sasia e substancave dhe mbetjeve;
b)  ndryshon leja e mjedisit ose një leje tjetër që ndikon në rrezikun mjedisor;
c)  ndodh një incident, konstatohet ndotje ose ndryshon gjendja e mjedisit pritës;
ç)  ndryshojnë masat rehabilituese ose kostot për zbatimin e tyre;
d)  AKM-ja disponon të dhëna të reja që ndikojnë në skenarin ose në koston e miratuar.
3.  Kur nga rishikimi rezulton se vlera ose mbulimi është i pamjaftueshëm, AKM-ja i kërkon operatorit plotësimin e garancisë financiare brenda afatit të përcaktuar në vendimin e arsyetuar.
4.  Ulja e vlerës miratohet vetëm kur provohet një ulje e qëndrueshme e rrezikut ose e kostove dhe nuk cenohen detyrimet ekzistuese.
KREU IV
EKZEKUTIMI, MONITORIMI DHE BASHKËRENDIMI
Neni 13
Ekzekutimi i garancisë financiare
1.  AKM-ja kërkon ekzekutimin e garancisë financiare, brenda vlerës së saj, kur:
a)  operatori nuk merr masat parandaluese ose rehabilituese të kërkuara sipas nenit 50 të ligjit nr. 10 431, datë 9.6.2011, “Për mbrojtjen e mjedisit”, të ndryshuar, dhe masat merren nga AKM-ja ose nga një person i tretë i caktuar prej saj;
b)  operatori nuk paguan kompensimin e përcaktuar sipas nenit 52 të po atij ligji;
c) operatori është në pamundësi financiare për të përmbushur detyrimet e mësipërme, përfshirë rastin e hapjes së procedurës së falimentimit.
2. Kërkesa për pagesë mbështetet në aktin administrativ përkatës të AKM-së dhe përmban identifikimin e garancisë, shumën e kërkuar dhe llogarinë ku duhet të kryhet pagesa.
3.  Garancia bankare paguhet sipas kushteve të saj me kërkesën e parë me shkrim të AKM-së. Kërkesa ndaj shoqërisë së sigurimit trajtohet sipas legjislacionit për sigurimin dhe kushteve të kontratës së pranuar nga AKM-ja.
4.  Pagesat e përfituara nga ekzekutimi i garancisë financiare përdoren ekskluzivisht për mbulimin e kostove të përcaktuara në nenin 7 të këtij vendimi dhe administrohen në përputhje me legjislacionin në fuqi
5.  Ekzekutimi i garancisë financiare nuk e shkarkon operatorin nga detyrimi për të përballuar kostot që tejkalojnë shumën e paguar ose detyrimet e tjera të parashikuara nga ligji.

Neni 14
Monitorimi dhe mospërmbushja
1.  AKM-ja monitoron vlefshmërinë, vlerën dhe mbulimin e garancisë financiare. Struktura përgjegjëse inspektuese në fushën e mjedisit kontrollon përmbushjen e detyrimit, sipas kompetencave të përcaktuara në legjislacionin në fuqi.
2.  Kur garancia mungon, ka përfunduar, është ulur ose nuk plotëson kërkesat e këtij vendimi, AKM-ja i kërkon operatorit plotësimin ose zëvendësimin e saj brenda një afati të arsyeshëm, duke marrë parasysh natyrën dhe rrezikun e menjëhershëm. 
3.  Në rast mospërmbushjeje, AKM-ja njofton strukturën përgjegjëse inspektuese dhe sipas rastit, autoritetin përgjegjës për lejen. Masat administrative dhe sanksionet për shkeljet e detyrimeve të parashikuara në këtë vendim vendosen vetëm në rastet, nga organet dhe sipas procedurave të parashikuara në legjislacionin në fuqi.

Neni 15
Bashkërendimi me garancitë financiare sektoriale
1.  Ky vendim nuk cënon detyrimet për garanci financiare të parashikuara nga legjislacioni sektorial në fuqi, të zbatueshëm për veprimtari të caktuara. 
2.  AKM-ja njeh një garanci financiare sektoriale për përmbushjen e plotë ose të pjesshme të detyrimit sipas këtij vendimi vetëm në masën që ajo:
a)  mbulon të njëjtën veprimtari, vendndodhje, rreziqe, masa dhe kosto;
b)  ka vlerë dhe kohëzgjatje jo më të ulët se ato të përcaktuara nga AKM-ja;
c)  i siguron AKM-së ose autoritetit publik përkatës të drejtën efektive për të kërkuar përdorimin e saj për kostot e mbuluara.
3.  Kur garancia financiare sektoriale mbulon vetëm një pjesë të detyrimit, operatori siguron një garanci plotësuese për diferencën. E njëjta kosto nuk përfitohet më shumë se një herë nga garanci të ndryshme.
Neni 16
Regjistri
1.  AKM-ja krijon dhe administron regjistrin e garancive financiare, i cili përmban, të paktën, të dhënat për operatorin, veprimtarinë, vendndodhjen, formën, vlerën, ofruesin, periudhën e vlefshmërisë, rishikimet dhe ekzekutimin e garancisë.
2.  Dhënia e informacionit nga regjistri bëhet në përputhje me legjislacionin për të drejtën e informimit, informacionin mjedisor, mbrojtjen e të dhënave personale dhe sekretin tregtar.

KREU V
DISPOZITA KALIMTARE DHE TË FUNDIT
Neni 17
Dispozita kalimtare
1.  Operatorët që, në datën e hyrjes në fuqi të këtij vendimi, ushtrojnë një veprimtari të përfshirë në listën e përmendur në pikën 1 të nenit 2, paraqesin pranë AKM-së vlerësimin e rrezikut dhe preventivin e kostove brenda 6 muajve nga hyrja në fuqi e këtij vendimi.
2.  Operatorët sipas pikës 1 të këtij neni sigurojnë garancinë financiare të pranuar nga AKM-ja jo më vonë se 12 muaj nga hyrja në fuqi e këtij vendimi.
4.  Për operatorët që fillojnë veprimtarinë pas hyrjes në fuqi të këtij vendimi, detyrimi përmbushet përpara fillimit të veprimtarisë.
Neni 18
Institucionet zbatuese
Ngarkohen Ministria e Mjedisit, Ministria e Financave, Agjencia Kombëtare e Mjedisit dhe struktura përgjegjëse inspektuese në fushën e mjedisit për zbatimin e këtij vendimi.
Neni 19
Hyrja në fuqi
Ky vendim hyn në fuqi pas botimit në Fletoren Zyrtare.


KRYEMINISTËR

Edi Rama

image1.jpeg
REPUBLIKA E SHQIPERISE

KESHILLI I MINISTRAVE




